**NOTĂ INFORMATIVĂ**

la proiectul de Hotărâre a Guvernului cu privire la implementarea Strategiei dezvoltării durabile a sectorului forestier naţional pentru anii 2017-2020

Prezentul proiect este elaborat în contextul implementării prevederilor Strategiei de dezvoltare durabilă a sectorului forestier din Republica Moldova, aprobată prin Hotărârea Parlamentului nr. 350 din 12 iulie 2001 (Monitorul Oficial al Republicii Moldova, 2001, nr. 133, art. 1021).

Planul de acțiuni pentru implementarea Strategiei dezvoltării durabile a sectorului forestier naţional pentru anii 2017-2020 este structurat în 5 obiective specifice pentru realizarea cărora sunt previzionate 62 de acțiuni. Acestea sunt formulate în domenii aferente perfecţionării politicilor, legislaţiei și bazei normative specifice sectorului (ca parte integrantă a regimului silvic), îmbunătățirii cadrului de reglementare în domeniul financiar silvic, sporirii suprafețelor de teren forestier și plantații energetice, conservării şi dezvoltării durabile a resurselor forestiere, cercetării științifice în domeniul forestier, managementului participativ al resurselor forestiere etc.

Planul de acțiuni cuprinde perioada 2017-2020, iar costurile totale aferente procesului de implementare sunt estimate la 785,5 milioane lei sau o medie anuală de 196,4 milioane lei. Majoritatea investițiilor se prevăd pentru implementarea Strategiei de reformare instituțională a sectorului forestier din Republica Moldova (475,2 milioane lei sau 60,5% din totalul cheltuielilor) și a programului de reconstrucţie ecologică a 10 mii ha păduri degradate (233,7 milioane lei sau 29,8%). Acoperirea mijloacelor respective se prevede din cadrul bugetului de stat, mijloacelor interne ale Agenției ”Moldsilva” și entităților subordonate, proiecte şi granturi din asistenţă financiară externă prin intermediul mecanismelor financiare ale Băncii Mondiale, CCONUSC și Planului Națiunilor Unite pentru Dezvoltare (PNUD). Totodată, este important de menționat că mijloacele financiare investite în conservarea și ameliorarea suprafețelor cu diferite tipuri de vegetație forestieră (păduri, perdele forestiere, spații verzi etc.) constituie o investiție cu capacitate majoră de sinergism în domeniul atenuării schimbării climei, rezolvării problemelor social-economice a populației din zonele rurale.

Planul de acțiuni a fost elaborat sub egida Agenției ”Moldsilva” pe parcursul semestrului II al anului 2016. Procesul de elaborare și avizare primară a documentului a implicat o consultare primară cu părțile interesate: autorități centrale ale statului, instituţii de cercetări ştiinţifice, organizaţii neguvernamentale şi societatea civilă.

Ministrul Mediului Valeriu MUNTEANU